Nog ’n fees op Omaruru - Events - Erongo
Thursday, July 09th, 2020 21:26:35
Planne om die sewende, jaarlikse Omarurufees aan te bied, is goed op dreef.
24 September 2019 | Events
Die verwelkomens teken by die ingang van Usakos. Foto Otis Finck
Omaruru · Otis Finck
Die jaarlikse Omarurufees vind vanaf 1 tot 5 Oktober by Luna-park plaas en die amptelike opening is op 3 Oktober om 10:00.
Die tema is “Kom ons skep saam die toekoms van ons dorp”.
'n Galadinee op 27 September by die Lucius S. Mahoto-opleidingskollege vir korrektiewe dienste gaan die fees vooraf.
Die fees bestaan onder meer uit ’n skoonheidskompetisie op 28 September, ’n sokkertoernooi vanaf 5 tot 6 Oktober, en ’n musiekkonsert op 5 Oktober.
Dankie Naobes is die huidige Mej. Omarurufees. Katuu Ujava is haar eerste prinses en Ushi Gaomas die tweede prinses. Betty Shiluwa is as Mej. Persoonlikheid aangewys.
Die organisering en aanbieding van die musiekkonsert sal weer eens uitgekontrakteer word. Tate Buti, Sunny Boy, One Blood, TBozz & Staika, King Elegante, Top Cheri, Piri Gure en Xtrazz is van die kunstenaars wat vanjaar gaan optree.
'n Groot verskeidenheid produkte sal verkoop word. Verskeie stalletjies sal produkte en inligting oor dienste bied. Dit sluit in ministeries, korporatiewe instansies, klein- en mediumondernemings, kapanaverkopers en vee-uitstallers. Die area vir die kapana-stalletjies is aansienlik verbeter met waterpunte, elektrisiteit en voldoende beskutting. Kindervermaak en 'n slangpark sal oud en jonk besig hou.
Die uitvoerende hoof van die Omaruru-munisipaliteit, mnr. Alphons H. Tjitombo, het benadruk die fees is geensins ’n winsgewende geleentheid nie.
Hy het gesê die doel daarvan is om die dorp en plaaslike ekonomiese ontwikkelingsaktiwiteite te bevorder. Dit skep dus ’n platform vir verskillende besighede om hul produkte en dienste uit te stal, asook ’n groter mark te betree.
“Die skep van bevorderlike omstandighede vir klein besighede is hoog op ons agenda. Die stadsraad wil die koopkrag vir uitstallers en lede van die plaaslike sakegemeenskap verhoog en verseker. Die lok van ondernemings en nuwe beleggings strook met ons strategiese visie om die dorp tot die volgende vlak te neem en sluit aan by ons vyfjaar- strategiese plan. ”
Die beskermheer van die fees, mnr. Johnny Doeseb, het gesê die byeenkoms sal ’n beduidende aantal besoekers na Omaruru bring. Hy het die inwoners en ondernemings versoek om ter wille van almal die geleentheid in vennootskap met die plaaslike owerheid te ondersteun .
“Plaaslike ondernemings trek direk of indirek voordeel uit die besoekende kliënte. In ’n neutedop is die fees ’n instrument wat die verskillende segmente van die sakesektor op een plek saamvoeg, van waar hulle kan handel dryf en produkte bekend stel.”
Doeseb het gesê dit is hoog tyd dat Namibiërs besef die regering is nie meer die enigste dryfkrag vir sosiale innovasie en nasionale ontwikkeling nie.
“Ondernemings het groter mag en dus groter verantwoordelikheid. Daar word van hulle verwag om sosiale verantwoordelikhede te aanvaar wat voorheen beskou is as die regering se domein. Ter wille van oorlewing moet ondernemings en gemeenskappe ooreenkom om almal gelyke kanse en voordele te bied ten einde welvaart en groei te bewerkstellig.”
Me. Hendrina Geghart, die burgemeester van Omaruru, het gesê verskeie uitbreidings word op die dorp ontwikkel.
“Die doel is om erwe vir verskillende marksegmente daar te stel. Ons werk baie hard om te verseker dat die ultra-armes geakkommodeer word. Diegene wat kapana verkoop, kry die geleentheid om hul produkte te bemark en volhoubaarheid te verbeter. Die raad sal ook gedurende die fees beskikbare sakegeleenthede op die dorp aan potensiële beleggers bekend stel en uitstal. Dit sal beslis uitstekende geleenthede op vele vlakke bied.”
Walvis Bay· [email protected]rongo.com.na Coastal karateka Katelin Martin (25) who is a member of the Goju-Kai dojo in Walvis Bay, was crowned the Dutch Open...
Swakopmund • eleusc[email protected] “Paladin’s focus is to restart operations at Langer Heinrich uranium mine,” said managing director Ian Purdy. “Our existing infrastructure and ten...